Daniel Hugo skuif versameling ná betogings by Matiesdr. Daniel Hugo. Foto: Maroela Media Die digter, vertaler, letterkundige en radioman dr. Daniel Hugo het sy persoonlike versameling literêre dokumente aan Akademia geskenk omdat die Universiteit Stellenbosch, volgens hom, nie meer ŉ veilige bêreplek vir dié literêre skat bied nie. Hugo het gisteraand tydens ’n spesiale dinee in die Centurion-teater die versameling, wat voorheen by die US gehuisves is, aan Akademia oorhandig. Volgens hom het hy die besluit geneem om die literêre skat te skuif, toe die administrasiegebou reg voor die gebou waarin die versameling voorheen gehou is, onlangs tydens studente-onluste aan die brand gesteek is. Die versameling dek Hugo se betrokkenheid in die Afrikaanse literêre wêreld sedert die 1980’s. Dit bestaan onder meer uit private korrespondensie oor dekades met Afrikaanse en Nederlandstalige skrywers, manuskripte van Hugo en ander se werk, resensies, artikels, rubrieke, keurderverslae vir uitgewers, foto’s, skaars boeke, tydskrifte en klankopnames. By die geleentheid het Hugo ook ’n lesing gelewer oor ds. Jan Lion-Cachet se gedig uit 1896, “Di Afrikaanse Taal”. Van dié gedig sê Hugo: “Dit bied ’n unieke insae in die totstandkoming van Afrikaans as ’n kultuurtaal en is beslis relevant in ons huidige situasie.” Hugo sê hy betuig met dié skenking sy vertroue in Akademia as Afrikaanse hoëronderriginstelling: “Ek bemaak dit aan Akademia omdat hulle glo in moedertaalonderwys ook op tersiêre vlak. As professionele mense soos onderwysers, prokureurs, predikante, mediese dokters, ingenieurs, akteurs, vertalers, joernaliste en omroepers nie meer in Afrikaans opgelei word nie, verloor die taal sy hoë funksies en kan dit nie meer gereken word as ’n volwaardige kultuurtaal nie. Dan sal dit wat oor ’n tydperk van honderd jaar opgebou is, binne een generasie verdwyn en Afrikaans sal weer die status kry van straattaal en kombuistaal, terwyl dit nou ’n hoogs gesofistikeerde wetenskaps- en literêre taal is.” Piet le Roux, akademiese hoof van Akademia, sê hulle is verheug oor Hugo se skenking: “Akademia wil ’n tuiste vir groot prestasies en groot denke uit die Afrikaanse gemeenskap wees. Dit is vir ons ’n eer om die Daniel Hugo-versameling te huisves.”